JKP d.o.o. Slovenske Konjice

Gospa

\_\_\_\_\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_

Številka: 090-109/2021/2

Datum: 28. 7. 2021

**Zadeva: Izvajanje določb Zakona o dostopu do informacij javnega značaja – mnenje**

**ministrstva**

Zveza: vaš dopis z dne 22. 7. 2021

Spoštovani,

prejeli smo vaš dopis v katerem navajate, da želi prosilec na podlagi Zakona o dostopu do informacij javnega značaja (ZDIJZ)[[1]](#footnote-1) pridobiti podpisane zapisnike sej nadzornega sveta družbe JKP d.o.o. Slovenske Konjice, ki nosijo oznako »poslovna skrivnost«. Zanima vas, ali je prosilec upravičen do tega dokumenta in pod kakšnimi pogoji.

Pri vpogledu v Register zavezancev za informacije javnega značaja (register) na dan 26. 7. 2021

je bilo ugotovljeno, da je družba JKP d.o.o. Slovenske Konjice (zavezanec) vpisana v register kot javno podjetje - izvajalec javne službe na podlagi splošnega akta in kot gospodarska družba v neposredni ali posredni večinski lasti oseb javnega prava. Ker ZDIJZ loči **dve vrsti zavezancev, (**organe in poslovne subjekte pod prevladujočim vplivom oseb javnega prava) se v delu, ki se nanaša na izvajanje javne službe uporabljajo določbe ZDIJZ, ki urejajo dostop do informacij za organe, sicer pa določbe, ki urejajo dostop do informacij za poslovne subjekte pod prevladujočim vplivom oseb javnega prava.

Glede na navedeno je v konkretnem primeru potrebno ugotoviti ali zapisnik vsebuje informacije/dokumente, ki se nanašajo na dejavnost, ki jo prosilec opravlja kot poslovni subjekt pod prevladujočim vplivom oseb javnega prava ali informacije/dokumente, ki se nanašajo na izvajanje javne službe. Nadalje je treba ugotoviti, ali so dejansko izpolnjeni pogoji za označitev zapisnika z oznako poslovna skrivnost, kot jih določa Zakon o poslovni skrivnosti[[2]](#footnote-2).

Za**organe** ZDIJZ določa, da je informacija javnega značaja vsak dokument, s katerim ta razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. Dostop do informacije javnega značaja pa ni brez omejitev. ZDIJZ navaja **enajst primerov, v katerih lahko zavezanec prosilcu zavrne zahtevo.**Taki primeri so med drugimi, če prosilec zahteva podatek, ki ga zakon opredeljuje kot tajen; če prosilec zahteva podatek, ki je opredeljen kot poslovna skrivnost; če prosilec zahteva osebni podatek, ki ga ščiti predpis o varstvu osebnih podatkov, ali če bi razkritje podatka škodovalo izvajanju sodnega ali upravnega postopka.

Za poslovne subjekte pod prevladujočim vplivom oseb javnega prava so informacije javnega značaja le tiste informacije, ki jih ZDIJZ primeroma navaja, in sicer:

* informacija iz sklenjenega pravnega posla, ki se nanaša na pridobivanje, razpolaganje ali upravljanje s stvarnim premoženjem poslovnega subjekta ali izdatke poslovnega subjekta za naročilo blaga, gradenj, agentskih, svetovalnih ali drugih storitev ter sponzorskih, donatorskih in avtorskih pogodb in drugih pravnih poslov, s katerimi se dosega enak učinek;
* informacija o vrsti zastopnika oziroma članstvu v poslovodnem organu, organu upravljanja ali organu nadzora, informacija o višini dogovorjenega ali izplačanega prejemka ali bonitete člana poslovodnega organa, organa upravljanja, drugega zastopnika poslovnega subjekta, člana nadzornega organa in informacija v zvezi z zaposlitvijo ali imenovanjem navedenih oseb, iz katere je razvidno izpolnjevanje pogojev in meril za zaposlitev ali imenovanje.

Izjemoma je v primeru poslovnih subjektov pod prevladujočim vplivom oseb javnega prava informacija javnega značaja tudi informacija, ki je nastala na podlagi pravnih poslov iz prve alineje prejšnjega odstavka oziroma je z njimi neposredno povezana, če je za njeno razkritje podan prevladujoči javni interes. Če se prosilec v zahtevi sklicuje na prevladujoč javni interes za razkritje ali če predstojnik ali uradna oseba oceni, da je potrebno uporabiti to določbo, o zadevi na predlog predstojnika odloči vlada, če je zavezan organ državne uprave, državnega tožilstva ali državnega pravobranilstva, oseba javnega prava, katere ustanovitelj je država, nosilec javnih pooblastil ali izvajalec javne službe na državni ravni; vrhovno sodišče, če je zavezano sodišče; svet samoupravne lokalne skupnosti, če je zavezan organ samoupravne lokalne skupnosti, oseba javnega prava, katere ustanovitelj je samoupravna lokalna skupnost, nosilec javnih pooblastil ali izvajalec javne službe na ravni samoupravne lokalne skupnosti ali organ sam, če gre za druge primere.

Vsaka družba ima upravičen interes, da so določene informacije dostopne le omejenemu krogu oseb ter so zato po izrecni volji družbe ali glede na njihovo objektivno zaupno naravo opredeljene kot poslovne skrivnosti. Primeroma gre tu lahko za podatke o finančnih kazalcih, kalkulativnih osnovah, analizah in strukturi cene, tehnologijah, opremljenosti, poslovnih referencah družbe in tudi za podatke, ki so varovani z drugimi predpisi, npr. pravice intelektualne lastnine. Če so ti podatki prosto dostopni po kakšnem drugem zakonu ne morejo biti poslovna skrivnost (na primer obveznost javnega objavljanja bilanc po 58. členu ZGD-1)[[3]](#footnote-3). Zaradi tehtanja med spoštovanjem načela transparentnosti in upoštevanjem namena instituta poslovne skrivnosti je treba naštete primere razlagati restriktivno.

Za poslovno skrivnost se štejejo informacije, ki izpolnjujejo zahteve za poslovno skrivnost v skladu z Zakonom o poslovni skrivnosti. Po tem zakonu poslovna skrivnost zajema nerazkrito strokovno znanje, izkušnje in poslovne informacije, ki izpolnjuje naslednje zahteve:

* je skrivnost, ki ni splošno znana ali lahko dosegljiva osebam v krogih, ki se običajno ukvarjajo s to vrsto informacij;
* ima tržno vrednost;
* imetnik poslovne skrivnosti je v danih okoliščinah razumno ukrepal, da jo ohrani kot skrivnost. To pomeni, da je imetnik poslovne skrivnosti informacijo določil kot poslovno skrivnost v pisni obliki in o tem seznanil vse osebe, ki prihajajo v stik ali se seznanijo s to informacijo, zlasti družbenike, delavce, člane organov družbe in druge osebe.

Po prejemu zahteve za dostop do informacije javnega značaja mora organ ugotoviti, ali te informacije izpolnjujejo zahteve za poslovno skrivnost v skladu z Zakonom o poslovni skrivnosti. V tem smislu pavšalne navedbe, da npr. celotno zahtevano gradivo predstavlja poslovno skrivnost, niso sprejemljive. Kadar zavezanec ob obravnavi zahteve ugotovi, da se zahtevane informacije javnega značaja utegnejo nanašati na poslovne skrivnosti poslovnih subjektov (npr. avtorja izvedeniškega mnenja), mora po ustaljeni upravno-sodni praksi te poslovne subjekte pritegniti v postopek in jim dati možnost navajanja dejstev, predlaganja dokazov in odgovarjanja na nasprotne navedbe in dokaze glede obstoja poslovne skrivnosti oziroma morebitnega razkritja poslovne informacije, na katero se nanaša. Vkolikor stranski udeleženci za zahtevane informacije izkažejo obstoj poslovne skrivnosti (subjektivni oziroma objektivni kriterij) jih je zavezanec dolžan varovati. Opredelitev poslovne skrivnosti je omejena, ko gre za pogodbe sklenjene z javnimi organi in gre torej hkrati za podatke o porabi javnih sredstev.

Medtem ko je pri subjektivnem načinu določitve poslovne skrivnosti (predložitev sklepa o določitvi poslovne skrivnosti) vrsta podatka odvisna od volje družbe, pa mora biti pri objektivnem kriteriju potreba po varstvu očitna – gre le za tiste podatke, za katere je očitno, da bi nastala občutna škoda, če bi zanje izvedela nepooblaščena oseba. Torej, ali bi lahko bilo vsaki povprečni osebi jasno, da podatek mora biti zaupen že po svoji vsebini. Upoštevati je treba, da so lahko predmet poslovne skrivnosti samo podatki, ki pomenijo konkurenčno prednost družbe v kakršnem koli pogledu in katerih sporočanje neupravičeni osebi bi škodilo konkurenčnemu položaju družbe. Ne morejo pa biti kot poslovna skrivnost zajeti podatki, ki ne vplivajo na konkurenčni položaj. Dokazno breme glede obstoja poslovne skrivnosti je primarno na poslovnem subjektu/družbi, katerega podatki naj bi se s poslovno skrivnostjo varovali. Družba ima praviloma vsa ustrezna znanja in izkušnje o trgu, na katerem deluje in natančno ve kaj, kako in zakaj bi lahko vplivalo na konkurenčni položaj družbe.

Ne glede na navedeno mora zavezanec pri reševanju zahtevka za dostop do informacije javnega značaja upoštevati določbe ZDIJZ, kjer je navedeno, da če dokument ali njegov del le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta ter seznani prosilca z vsebino oziroma mu omogoči ponovno uporabo preostalega dela dokumenta.

Zavezanec je dolžan slediti zahtevi prosilca in odločati vsebinsko o celotnem zahtevku, in ga nato bodisi v celoti odobriti, ali pa delno odobriti in v drugem delu zavrniti. ZDIJZ določa, da če poslovni subjekt v postopku ne omogoči dostopa do informacije javnega značaja ali ga omogoči samo delno, s pisnim odgovorom v obliki dopisa obvesti prosilca o razlogih, zaradi katerih zahtevanih informacij ne more posredovati. Pisni odgovor poslovnega subjekta in molk poslovnega subjekta se štejeta kot zavrnilna odločba, zoper katero ima prosilec pravico do pritožbe. O pritožbi odloča Informacijski pooblaščenec. Če Informacijski pooblaščenec v pritožbenem postopku iz prejšnjega odstavka ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta.

Ali so zahtevani dokumenti/podatki informacije javnega značaja mora proučiti zavezanec sam. Ministrstvo lahko posreduje le »neobvezno in nezavezujoče« pravno mnenje, v katerem je smiselno/splošno zajet odgovor na zastavljeno vprašanje, ki omogoča subsumpcijo konkretnih/znanih dejstev pod ustrezno pravno normo.

Lep pozdrav,

Pripravil: mag. Saša Jazbec

Ciril Repnik v. d. generalnega direktorja

sekretar

Poslati na E- naslov:

- naslovniku: \_\_\_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [22/19](http://www.uradni-list.si/1/objava.jsp?sop=2019-01-0914). [↑](#footnote-ref-2)
3. Zakon o gospodarskih družbah (Uradni list RS, št. [65/09](http://www.uradni-list.si/1/objava.jsp?sop=2009-01-3036) – uradno prečiščeno besedilo, [33/11](http://www.uradni-list.si/1/objava.jsp?sop=2011-01-1587), [91/11](http://www.uradni-list.si/1/objava.jsp?sop=2011-01-3912), [32/12](http://www.uradni-list.si/1/objava.jsp?sop=2012-01-1401), [57/12](http://www.uradni-list.si/1/objava.jsp?sop=2012-01-2405),

   [44/13](http://www.uradni-list.si/1/objava.jsp?sop=2013-01-1696) – odl. US, [82/13](http://www.uradni-list.si/1/objava.jsp?sop=2013-01-3035), [55/15](http://www.uradni-list.si/1/objava.jsp?sop=2015-01-2281), [15/17](http://www.uradni-list.si/1/objava.jsp?sop=2017-01-0730), [22/19](http://www.uradni-list.si/1/objava.jsp?sop=2019-01-0914) – ZPosS, [158/20](http://www.uradni-list.si/1/objava.jsp?sop=2020-01-2765) – ZIntPK-C in [18/21](http://www.uradni-list.si/1/objava.jsp?sop=2021-01-0413)) [↑](#footnote-ref-3)